## El Consell col·labora amb la UA i la UPV en accions de formació, investigació i divulgació relacionades amb la responsabilitat social

*** La Conselleria d’Hisenda, Economia i Administració Pública destina 35.000 euros a cada una de les dos universitats per al desenrotllament d’estes activitats en 2024**

El Consell ha autoritzat convenis de la Conselleria d’Hisenda, Economia i Administració Pública amb la Universitat d’Alacant (UA) i la Universitat Politècnica de València (UPV) per al desenrotllament d’actuacions en matèria de formació, investigació i divulgació relacionades amb la responsabilitat social.

La Conselleria d’Hisenda, Economia i Administració Pública destinarà, a través d’estos acords, 35.000 euros a cada una de les dos universitats per al desenrotllament d’estes activitats en 2024.

El conveni amb la Universitat d’Alacant va destinat al manteniment i el desenrotllament d’estes activitats formatives, d’investigació i de divulgació en el si de la seua Càtedra de Responsabilitat Social.

Pel que fa a les accions formatives, es finança la convocatòria dels Premis Càtedra de Responsabilitat Social als millors treballs de fi de grau i de màster; tallers de formació en matèria de responsabilitat social, innovació i mamprenedoria social, els Premis Càtedra de Responsabilitat Social a les millors iniciatives de caràcter social, així com la docència en diversos màsters.

Pel que fa a la investigació, es preveuen actuacions com la participació en el projecte d’elaboració i impuls de la ferramenta per a mesurar el valor social de les càtedres de responsabilitat social o la investigació entorn del diàleg com a via per a la prevenció i resolució de conflictes, entre altres accions.

La col·laboració també inclou l’edició de la revista *ComunidadRS*, la IV Jornada sobre Lideratge Femení o l’organització d’accions divulgatives sobre responsabilitat social, en col·laboració amb organitzacions empresarials, sindicals i socials de la Comunitat Valenciana.

**Col·laboració amb la UPV**

Per la seua banda, el conveni de col·laboració amb la UPV té com a finalitat la realització d’estudis i d’actuacions d’investigació, formació i difusió relacionades amb la responsabilitat social i la conducta empresarial responsable en el context del desenrotllament sostenible.

En concret, l’objecte d’este conveni és contribuir al coneixement i la difusió de la responsabilitat social i la sostenibilitat empresarial a la Comunitat Valenciana.

Per a fer-ho, es busca promoure iniciatives socialment responsables i estratègies sostenibles en el teixit empresarial i connectar-se amb altres universitats i centres especialitzats que duen a terme experiències similars i que ajuden a configurar xarxes de col·laboració entre els territoris.

Entre les activitats previstes, es preveuen accions de formació general en experiències i bones pràctiques, responsabilitat social i sostenibilitat en les organitzacions i també activitats de foment i divulgació de comportaments socialment responsables per part de les organitzacions, així com d’estratègies sostenibles en les empreses.

Es duen a terme, a més, actuacions d’avaluació d’iniciatives i projectes en l’àmbit de la responsabilitat social i la sostenibilitat a la Comunitat Valenciana que es puguen reproduir en altres territoris.

Fecha: 02/08/2024